<classify> Kaseke amekuwa na mchango mkubwa kwenye kikosi cha Yanga kutoka na uhodari wake wa kukaba na kuichezesha timu kama ilivyo kwa Mzimbabwe Thabani Kamusoko na Haruna Niyonzima.Akizungumza na gazeti hili, Kaseke aliyetua Yanga akitokea Mbeya City, alisema mbali na kupata mafanikio hayo, anachojivunia ni kuwa mmoja wa wachezaji waliovuja jasho kushinda makombe hayo mawili.Mwanzoni wakati najiunga na Yanga sikutarajia kama ningekuwa sehemu ya wachezaji muhimu kwenye timu hii, kutokana na uwepo wa nyota wengi wa kimataifa, lakini pamoja na yote nilicheza kwa kujituma na kocha aliniamini na kunipa nafasi na kufanikiwa kutoa mchango wangu katika mafanikio haya msimu huu, alisema Kaseke.Kiungo huyo aliyefunga bao la tatu katika mchezo wa fainali ya Kombe la FA dhidi ya Azam, alisema pamoja na kubeba mataji hayo mawili makubwa katika soka la Tanzania, lakini hakumfanyi aridhike na kupunguza kasi ya kujituma, bali ataendelea kupambana ili kuisaidia Yanga kimataifa.Alisema mipango yake ni kufika mbali kwa kucheza soka la kulipwa katika ligi kubwa Afrika au Ulaya, hivyo atahakikisha anaitumia vizuri fursa waliyonayo kwa sasa ya kucheza hatua ya makundi ya Kombe la Shirikisho la Soka Afrika CAF CC.  <topic>: MICHEZO 